Vrou by Sasolburg-kuierplek geskiet | Maroela Media
Sersant Sellwane Mapamela, ŉ polisiewoordvoerder van die Vrystaat, het gesê die slagoffer het Sondagoggend omstreeks 01:00 saam met vier ander vriendinne buite die kuierplek gestaan en rook. “Vier voertuie het in die parkeergebied van die kuierplek ingery. Die bestuurders van twee voertuie het begin baklei oor ŉ parkeerplek,” het Mapamela gesê.
Die vroue het gesê hulle het ŉ skoot gehoor, waarna die slagoffer, Sizakele Mbele, op die grond geval het, en vir haar vriendinne gesê het haar rug pyn. “Haar vriendinne het gesien haar rug bloei en het ŉ ambulans ontbied. Die slagoffer is na die Metsimaholo-hospitaal geneem, en is later na die Pelonomi-hospitaal in Bloemfontein oorgeplaas.”
Die polisie was op die toneel en het ŉ patroondoppie gekry. Die Sasolburg-polisie ondersoek ŉ saak van poging tot moord.
Die polisie is op soek na die bestuurder van ŉ swart Volkswagen Golf met Gauteng-nommerplate om hulle in hul ondersoek by te staan.
Mense met inligting kan konst. Rethabile Shabangu by 016 973 2129 of 082 875 9128 skakel.